Title: ประกาศการประปาส่วนภูมิภาค เรื่อง การออกพันธบัตรการประปาส่วนภูมิภาค พ.ศ. 2544 ครั้งที่ 1

ประกาศการประปาส่วนภูมิภาค

ประกาศการประปาส่วนภูมิภาค
เรื่อง
การออกพันธบัตรการประปาส่วนภูมิภาค
พ.ศ. ๒๕๔๔ ครั้งที่ ๑[๑]

อาศัยอำนาจตามความในมาตรา ๗ (๙) และมาตรา ๔๘ (๓)
แห่งพระราชบัญญัติการประปาส่วนภูมิภาค พ.ศ. ๒๕๒๒ และโดยความเห็นชอบของคณะรัฐมนตรี
ผู้ว่าการการประปาส่วนภูมิภาค จึงขอประกาศให้ทราบว่า

ข้อ ๑  การประปาส่วนภูมิภาค
จะทำการกู้ยืมเงินโดยวิธีออกพันธบัตร

ข้อ ๒  พันธบัตรนี้มีชื่อเรียกว่า พันธบัตรการประปาส่วนภูมิภาค
พ.ศ. ๒๕๔๔ ครั้งที่ ๑

ข้อ ๓ 
พันธบัตรนี้กระทรวงการคลังเป็นผู้ค้ำประกันต้นเงินและดอกเบี้ย

ข้อ ๔  พันธบัตรนี้เป็นพันธบัตรชนิดระบุชื่อผู้ถือ

ข้อ ๕  พันธบัตรนี้มีมูลค่าที่ออกจำนวนรวม ๘๕๐
ล้านบาท (แปดร้อยห้าสิบล้านบาท) แบ่งออกเป็นจำนวน ๘๕๐,๐๐๐ หน่วย
(แปดแสนห้าหมื่นหน่วย) โดยมีมูลค่าหน่วยละ ๑,๐๐๐ บาท (หนึ่งพันบาทถ้วน)

ข้อ ๖  พันธบัตรนี้มีกำหนดไถ่ถอนคืน ๑๐ ปี
นับแต่วันที่ออกพันธบัตรเป็นการไถ่ถอนครั้งเดียวเต็มตามจำนวนที่ออกและไม่มีการไถ่ถอนก่อนกำหนด

ข้อ ๗  วันออกพันธบัตรคือวันที่ ๑๙ กุมภาพันธ์
๒๕๔๔

ข้อ ๘  วันไถ่ถอนพันธบัตรคือวันที่ ๑๙ กุมภาพันธ์
๒๕๕๔ แต่ถ้าตรงกับวันหยุดทำการของการประปาส่วนภูมิภาคหรือวันหยุดทำการของธนาคารพาณิชย์ก็ให้เลื่อนเป็นวันเปิดทำการถัดไป

ข้อ ๙  พันธบัตรนี้มีดอกเบี้ยในอัตราคงที่ร้อยละ
๔.๐๕๔ ต่อปี คำนวณจากมูลค่าของพันธบัตร
โดยเริ่มคำนวณจากวันออกพันธบัตรถึงวันก่อนวันไถ่ถอนพันธบัตร การคำนวณดอกเบี้ยใช้หลักเกณฑ์หนึ่งปีมี
๓๖๕ วัน และนับตามจำนวนวันที่เกิดขึ้น เศษของหนึ่งสตางค์ให้ปัดทิ้ง

ข้อ ๑๐ 
การประปาส่วนภูมิภาคจะชำระดอกเบี้ยให้แก่ผู้ถือกรรมสิทธิ์ในพันธบัตร ตามกำหนดเวลาดังนี้
๑๐.๑ ดอกเบี้ยงวดแรกชำระในวันที่ ๑๙ สิงหาคม ๒๕๔๔
๑๐.๒ ดอกเบี้ยงวดต่อไปชำระทุก ๆ ๖ เดือน ทุก ๆ วันที่ ๑๙
กุมภาพันธ์ และวันที่ ๑๙ สิงหาคม ของทุกปีตลอดเวลาที่พันธบัตรยังมีอายุอยู่
๑๐.๓ ดอกเบี้ยงวดสุดท้ายชำระพร้อมกับต้นเงินของพันธบัตร ณ
วันไถ่ถอนพันธบัตร
๑๐.๔ ถ้าวันครบกำหนดชำระดอกเบี้ยดังที่ระบุในข้อ ๑๐.๑, ๑๐.๒
และ ๑๐.๓ ตรงกับวันหยุดทำการของการประปาส่วนภูมิภาคหรือวันหยุดทำการของธนาคารพาณิชย์ก็ให้เลื่อนไปชำระในวันเปิดทำการถัดไป
โดยไม่ต้องนับวันหยุดดังกล่าวรวมเพื่อคำนวณดอกเบี้ยที่ต้องชำระในงวดนั้น
เว้นแต่การชำระงวดสุดท้ายตาม ๑๐.๓ ให้วันหยุดดังกล่าว รวมเพื่อคำนวณดอกเบี้ยที่ต้องชำระด้วย

ข้อ ๑๑  การโอนกรรมสิทธิ์ หรือการจำนำพันธบัตรนี้
ให้ทำโดยวิธีจดทะเบียนที่ธนาคารแห่งประเทศไทย
ซึ่งได้รับแต่งตั้งให้เป็นนายทะเบียนและตัวแทนจ่ายเงินของพันธบัตรนี้
การโอนกรรมสิทธิ์
การจำนำหรือการเปลี่ยนแปลงเงื่อนไขของพันธบัตรจะต้องกระทำก่อนวันถึงกำหนดชำระคืนต้นเงินไม่น้อยกว่า
๑๕ วัน หรือตามระยะเวลาที่นายทะเบียนประกาศกำหนด

ข้อ ๑๒ 
กรรมสิทธิ์ในพันธบัตรนี้ให้ถือตามการจดทะเบียนที่นายทะเบียนเป็นสำคัญ

ข้อ ๑๓  พันธบัตรนี้มิให้ถือว่าฉบับใดสมบูรณ์
เว้นแต่พนักงานเจ้าหน้าที่ของธนาคารแห่งประเทศไทย ซึ่งผู้ว่าการ
การประปาส่วนภูมิภาคแต่งตั้งขึ้นโดยประกาศในราชกิจจานุเบกษาได้ลงลายมือชื่อกำกับในพันธบัตรฉบับนั้น

ข้อ ๑๔  พันธบัตรนี้จำหน่ายให้แก่ธนาคารออมสิน
และธนาคารออมสินตกลงรับซื้อพันธบัตรดังกล่าวทั้งจำนวน

ข้อ ๑๕ 
ธนาคารแห่งประเทศไทยทำหน้าที่รับผิดชอบในการเป็นนายทะเบียนและตัวแทนจ่ายเงินพันธบัตรและจัดการอื่น
ๆ ที่จำเป็นเพื่อผลประโยชน์ในการนี้

ข้อ ๑๖ 
ธนาคารแห่งประเทศไทยจะส่งมอบใบพันธบัตรให้แก่ผู้ถือกรรมสิทธิ์ในพันธบัตรภายในกำหนด
๔๕ วัน นับแต่วันออกพันธบัตร

ประกาศ ณ วันที่ ๑๙ กุมภาพันธ์ พ.ศ. ๒๕๔๔
วันชัย  กู้ประเสริฐ
ผู้ว่าการ การประปาส่วนภูมิภาค

พรพิมล/พิมพ์
๒๓ กรกฎาคม ๒๕๔๔

สุรินทร์/แก้ไข
๒๐ กันยายน ๒๕๔๔

สถาพร/ปรับปรุง
๑๙ ธันวาคม ๒๕๔๙

สุเมธ/ปรับปรุง
๒๒ มิถุนายน ๒๕๕๘

[๑] ราชกิจจานุเบกษา เล่ม ๑๑๘/ตอนพิเศษ ๒๕ ง/หน้า ๔๒/๑๙ มีนาคม ๒๕๔๔